Eteläkarjalaisten elämänlaatu lähes ennallaan

Etelä-Karjalan hyvinvointialue toteutti lokakuussa 2024 elämänlaatukyselyn. Edellisen kerran kysely toteutettiin vuonna 2020. Tulokset antavat tärkeää tietoa alueen asukkaiden hyvinvoinnista ja elämänlaadun osa-alueista. Eteläkarjalaiset kokevat elämänlaatunsa lähes yhtä hyväksi kuin neljä vuotta sitten.

Lähes kolme neljästä (73 %) elämänlaatukyselyyn vastanneesta arvioi elämänlaatunsa hyväksi tai erittäin hyväksi. Edellisessä kyselyssä vuonna 2020 osuus oli noin 77 %. Huonoksi tai erittäin huonoksi elämänlaatunsa arvioi alle 7 % vastaajista. Asteikolla 1–5 keskiarvo oli 3,77 (neljä vuotta sitten 3,84).

Tyytyväisyyden lasku tasaista kaikilla osa-alueilla

Naiset ja miehet arvioivat elämänlaatunsa suunnilleen yhtä hyväksi, eikä Etelä-Karjalan kuntien välillä ollut suurta vaihtelua. Tyytyväisyys on laskenut melko tasaisesti kaikilla elämänlaadun osa-alueilla (fyysinen, psyykkinen, sosiaalinen elämänlaatu sekä tyytyväisyys elinympäristöön), mutta lasku on ollut suhteellisen pientä.

Heikoimman arvosanan eteläkarjalaiset antoivat mahdollisuudelle käyttää julkisia kulkuneuvoja (ka 2,9) sekä mahdollisuudelle saada terveyspalveluita (ka. 3,1). Tyytyväisimpiä vastaajat olivat puolestaan siihen, että heillä on tarpeeksi tietoa jokapäiväisen elämän kannalta tärkeistä asioista (ka. 4,1) sekä kykyynsä selviytyä päivittäisistä toimista (ka. 3,9).

Elämänlaatukyselyn tulokset hyvinvointisuunnitelman tukena

Kyselyyn vastasi yhteensä 1 785 eteläkarjalaista, mikä vastaa vuoden 2020 kyselyn osallistujamäärää. Valtaosa vastaajista oli naisia (86 %) ja yli 40-vuotiaita. Tulokset toimivat tärkeänä pohjana Etelä-Karjalan hyvinvointialueen lakisääteiselle hyvinvointisuunnitelmalle, joka laaditaan vuosille 2026–2029 yhteistyössä kuntien ja muiden toimijoiden kanssa.

– Hyvinvointisuunnitelmassa määritellään alueen yhteiset tavoitteet hyvinvoinnin ja terveyden edistämiseksi sekä niihin liittyvät toimenpiteet. Elämänlaatukysely on yksi tapa varmistaa, että suunnitelma perustuu asukkaiden kokemuksiin ja tarpeisiin, kertoo hyvinvointisuunnittelija Salla Kivistö.

Lisätietoja:

Salla Kivistö, hyvinvointisuunnittelija, p. 0406550824, salla.kivisto@ekhva.fi